**Trygg styring av Rælingen!**

**Program for Rælingen Ap 2023-2027**

*Rælingen er en effektiv, attraktiv og veldrevet kommune som leverer gode tjenester til fellesskapet. Korte beslutningslinjer gir omstillingsevne, evne til å utvikle kommunen og våre tjenester til innbyggerne.*

*Vi har en helhetlig plan for Rælingen, og har gjennom mange år vist at vi evner å gjennomføre våre planer. Vi har utviklet kommunen og styrket fellesskapet gjennom å kombinere trygg økonomisk styring med store satsinger. Den politikken vil vi videreføre.   
  
Rælingen Arbeiderparti er en garantist for at Rælingen fortsetter som egen kommune. Vi går til valg på viktige utviklingsprosjekter fra sør til nord i Rælingen. Vi vil bygge videre på Rælingen som en grønn, nær og inkluderende kommune.*

*Vi vil prioritere politikk for gode oppvekstvilkår og en trygg omsorg, og sikre stabile bo- og nærmiljøer i hele kommunen. Vi vil legge til rette for flere lokale arbeidsplasser. Kommunen og våre tjenester og tilbud skal utvikles i samarbeid med innbyggere og ansatte.*

*Grunnlaget for alt ligger i trygg økonomisk styring. Det har vi hatt med ordførere fra Rælingen Arbeiderparti i mange år.*

*Du kan trygt stemme på Rælingen Arbeiderpartiet for fortsatt utvikling av Rælingen, for sterke fellesskapsløsninger og trygg styring av Rælingen.*

*Godt valg!*

*Mvh.*

*Ståle Grøtte  
Ordfører i Rælingen*

**10 hovedsaker for Rælingen Arbeiderparti**

1. *Vi vil sikre* ***fortsatt trygg styring*** *av Rælingen og at Rælingen fortsetter som egen kommune. Rælingen er en attraktiv kommune med gode tjenester til innbyggerne. Stabil styring og vekst gir muligheter for nye investeringer og velferdstjenester fra fellesskapet.*
2. *Vi vil at Rælingen skal kjennetegnes av grønne områder,* ***stabile bo- og nærmiljøer*** *og gode fritidstilbud. Vi vil legge til rette for aktiviteter i nærmiljøene, og sammen med frivilligheten utvikle gode kultur-, idrett- og fritidstilbud for både unge og eldre.*
3. *Vi vil føre en politikk som gir* ***trygt liv i eget hjem****. Vi vil ha boliger tilpasset alle livsaldre og satse på velferdsteknologi. God omsorg, tilbud om dagsenter og avlastning skal gi innbyggerne mulighet til å bo hjemme.*
4. *Vi vil gjennomføre* ***Løvenstad-utviklingen****. Løvenstad-utviklingen skal gi bedre tilbud og møteplasser både for eldre og unge. Den er grunnlaget for opprusting av Sandbekken ungdomsskole, Løvenstad og Rud barneskoler. Opprusting av Sandbekken bad, hallen, og nye aktivitetsflater er viktige deler av Løvenstad-utviklingen.*
5. *Vi vil ha* ***gode nærskoler*** *i alle kretser* ***som tilrettelegger for trivsel*** *som grunnlag for læring. Vi skal arbeide aktivt mot mobbing. Vi vil prioritere tidlig innsats i barnehage og skole og støtte barn med ekstra læringsbehov.*
6. *Vi vil bygge neste del av* ***Fjerdingby sentrum****, og hvor målet er å starte planlegging av nytt helsehus. Slik kan vi fortsette utviklingen av tjenester, tilbud, boliger og næringsarealer i Fjerdingby sentrum og tilbud i Marikollen idrettspark.*
7. *Vi vil ha et* ***trygt og godt ungdomsmiljø****. Vi vil dra veksler på kulturtilbud og helsetilbud i Ravinen. Vi vil prioritere ungdomsklubbene i Marikollen og på Sandbekken, og sammen med frivilligheten utvikle nye tilbud til ungdommene våre.*
8. *Vi vil sikre en* ***god utvikling sør i kommunen****. Vi vil realisere grendehus og opprusting av uteområdene rundt Nordby skole. Sammen med utbyggingen på Kjonåsen vil dette gi en god utvikling på Nordby.*
9. *Vi vil at Rælingen skal være en* ***grønn kommune,*** *med en offensiv og rettferdig klimapolitikk. Vi vil tilrettelegge for kollektivtrafikk, sykkel og gange. Vi vil sikre tilgang til fysisk aktivitet og friluftsliv i marka.*
10. *Romerike er i vekst. Det gir mange muligheter, men det gir også noen utfordringer. Vi skal være den* ***tydeligste stemmen for Rælingen*** *overfor fylket og staten for å håndtere vekstproblematikk.*

**Kapittel 1: Helse og livskvalitet for alle**

Helse og livskvalitet er viktig i alle livets faser. Innbyggerne i Rælingen skal møte trygge og gode helsetjenester gjennom hele livet. En felles offentlig helsetjeneste er det beste forsvaret for gode helsetjenester og mot økte forskjeller.

Vi vil satse på forebygging og støtte opp om muligheter til å leve gode og trygge liv. Vi vil gi unge en god start på livet og gi eldre en trygg alderdom, hjemme og på institusjon. Plan om et nytt helsehus er den neste store satsingen i Fjerdingby sentrum som skal bidra til gode helsetjenester i kommunen.

Tjenester fra kommunen skal gis i tett dialog med innbyggerne for å sikre riktig tjeneste til rett tid og utnytte tilgjengelige ressurser. I helse- og omsorgstjenester skal fysisk og psykisk helse vektes like høyt.

**Rælingen Arbeiderparti vil:**

* Gjennom god forebygging, tilpassede tjenester, velferdsteknologi og trygge boliger skal folk gis muligheten til å bo hjemme lengst mulig
* Starte planleggingen av nytt helsehus i neste del av Fjerdingby sentrum
* Planlegge for gode tverrfaglige løsninger i helsehuset som øker livsmestring og korter ned sykdomsforløp
* Sikre tilstrekkelig antall institusjonsplasser og plasser i boliger med heldøgns omsorg for å møte befolkningsveksten
* Ivareta pårørende gjennom tilstrekkelig antall dagsenterplasser og tilbud om avlastning
* Utrede å utvide fellesområdet på Løvenstadtunet for bedre muligheter til deltakelse på sosiale tiltak
* Bidra til en god fastlegetjeneste og legevakttjeneste
* Utvikle et aldersvennlig samfunn i samarbeid med frivilligheten, gjennom kulturelle, sosiale og fysiske aktiviteter og møteplasser for eldre
* Ujevne forskjeller i digital kompetanse ved å tilrettelegge for kurs om digitale verktøy
* Bidra til å etablere en langsiktig driftsmodell for Trivselssenteret
* Styrke forebyggende tjenester rettet mot unge gjennom helsestasjonen og skolehelsetjenesten, samt videreutvikle tilbud om e-helsetjeneste
* Øke tilstedeværelsen av trygge voksne rundt ungdom i Rælingen gjennom styrking av oppsøkende arbeid
* Utnytte ressursene våre bedre ved utvikling av smartere helsetjenester
* Jobbe for kortere ventetid og mer riktig hjelp til unge gjennom bruk av barnekoordinator
* Øke tilgjengeligheten av fysioterapi
* Ha tilgjengelige tjenester innen psykisk helsevern og gi rask og effektiv helsehjelp gjennom enkel tilgang til informasjon, hjelp til selvhjelp, gode lavterskeltilbud og økt inkludering og sosial deltakelse for personer med utfordringer knyttet til avhengighet
* Jobbe for å øke andelen stillinger i 100 prosent
* Ta ansvar for våre felles helse- og omsorgstjenester – vi ønsker ikke en helsetjeneste basert på kommersialisering og oppsplitting av ansvar

**Kapittel 2: En god oppvekst varer hele livet**

En god oppvekst starter i familien. Barnehage og skole er barnas viktigste fellesskapsarenaer. I tillegg er gode og stimulerende fritidsaktiviteter viktige. Vi vil prioritere tidlig innsats i barnehage og skole slik at vi allerede fra et tidlig tidspunkt kan støtte barn med ekstra behov.

Et trygt barnehagetilbud betyr at alle barn skal oppleve lek, sosialisering og mestring i et miljø som utvikler barnas naturlige nysgjerrighet og utforskertrang. Barnehager, lekeplasser og skoler skal være universelt utformet. Vi vil sikre at tilskudd til de private barnehagene går til barnas beste, og ikke til profitt for kommersielle eiere.

Barn og unge må ha det bra for å lære bra. Vi vil ha en fellesskole som tar læring, trivsel og livsmestring på alvor. Vi vil vektlegge fellesskapsverdier og samarbeid snarere enn individuell konkurranse. Grunnleggende lese-, skrive- og regneferdigheter må sikres med målrettede tiltak.

**Rælingen Arbeiderparti vil:**

* Prioritere tidlig innsats og bedre tverrfaglig samarbeid (BTI-modellen) gjennom barnehage- og skoleløpet for å gi alle barn et godt utgangspunkt for mestring, trivsel og læring
* Intensivere arbeidet med å styrke det sosiale læringsmiljøet, forebygge frafall og redusere mobbing. Erfaringer fra læringsprosjektet for inkluderende læringsmiljø som Rælingen deltar i, skal deles med alle barnehager og skoler i kommunen
* Motarbeide barnefattigdom ved å satse på omfordeling over skatteseddelen og aktiv innsats for arbeid til alle

Barnehage:

* Sikre at Rælingen har pedagogisk veldrevne barnehager med stimulerende inne- og utemiljøer, og der kostnaden for foreldrene holdes på et rimelig nivå
* Sikre en hensiktsmessig digital kommunikasjonsplattform for godt samarbeid mellom foresatte og barnehage
* Jobbe for god barnehagedekning og for at nye barnehager fortrinnsvis etableres i kommunal regi
* Prioritere å løfte uteområdene i kommunens barnehager
* Videreføre tilbudet om kulturskoletimer i barnehagene

Skole:

* Videreføre skoleløftet i Rælingen ved å fornye og utvide Rud skole, og se fornyelsen og ombyggingen av Sandbekken ungdomsskole i sammenheng med Løvenstad barneskole
* Utvikle gode digitale læringsverktøy, og gi lærerne kompetanse til å bruke dem, i balanse med lærebøker og andre fysiske læremidler
* Ha økt vekt på praktisk læring og bruk av uteskole gjennom grunnskolen
* Styrke opplæring for barn med behov for tilrettelagt undervisning og for minoritetsspråklige
* Tilby flere fysiske og kulturelle aktiviteter i SFO, leksehjelp og gradvis utvide gratis kjernetid i SFO
* Sikre bedre rådgivning og karriereveiledning, særlig på ungdomstrinnet, hvor elevene får innblikk i ulike yrkesmuligheter
* Fortsette skoleløftet i Rælingen gjennom utbyggings- og vedlikeholdsplanen for skoler i hele kommunen

**Kapittel 3: En levende kommune med opplevelser for alle**

Kultur, idrett og friluftsliv skaper møteplasser og opplevelser på tvers av generasjoner, bakgrunner og forutsetninger. Det skal legges til rette for at innbyggere skal få like muligheter til å delta. Svak økonomi skal ikke føre til ekskludering fra viktige sosiale arenaer. Kommunen skal være en god samarbeidspartner med frivilligheten for å stimulere til gode idretts-, kultur- og friluftstilbud.  
  
Ravinen er et løft for kulturskolens tilbud, og er vår nye møteplass og kulturarena. Kulturskolen, biblioteket og frivilligheten gir viktige opplevelser og tilskudd til våre institusjoner, skoler og barnehager. Idrettsparken i Marikollen og Sandbekken er kjernen for mange av idrettsaktivitetene i kommunen. Samtidig skal det legges til rette for aktiviteter i nærmiljøene andre steder i kommunen som utfyller disse tilbudene.

Marka gir opplevelser og folkehelse. Vi vil i samarbeid med frivillige organisasjoner øke tilgjengeligheten til opplevelser i marka.  
 **Rælingen Arbeiderparti vil:**

* Styrke idretten og det lokale kulturlivet, og bedre tilgangen til fritidsaktiviteter gjennom et godt samarbeid mellom kommunen, Nav og frivilligheten
* Legge til rette for et mangfold av aktiviteter og støtte opp om lokale initiativ for utvikling av nærmiljøene i hele kommunen
* Satse på kulturskolen, biblioteket, vår lokale utlånsordning BUA og meråpne kommunale bygg.
* Fullføre planene for Marikollen idrettspark og etablere tilbud rettet mot alle aldersgrupper
* At kulturtilbud, aktivitetsflater og muligheten til å utøve idrett skal være en viktig del av utviklingen av Løvenstad og Sandbekken
* Legge til rette for at Marikollen torg blir en levende kulturarena
* Styrke ungdomsarbeidet gjennom å prioritere ungdomsklubbene på Sandbekken og i Ravinen
* Gjennomføre sti- og løypeplanen i samarbeid med frivillige organisasjoner, og dermed øke tilgjengeligheten til opplevelser i marka.
* Legge til rette for kultur og opplevelser for eldre gjennom Trivselssenteret, Løvenstadtunet og Fjerdingby helsetun
* Utvikle fritids- og aktivitetstilbudet på Nordby, blant annet ved å realisere grendehus
* Sikre driften av frivilligsentralen
* Videreutvikle det gode samarbeidet med Kirken
* Ta vare på kulturminnene i kommunen, og støtte opp om Bygdetunet som kulturinstitusjon i Rælingen
* Samarbeide med frivillige miljøer og organisasjoner om å gi tilbud til unge som ikke er en del av det organiserte idretts- og kulturtilbudet
* Stimulere til natteravning og økt vekt på kommunens satsing på kriminalitetsforebyggende arbeid
* Prioritere Myrdammen, Åmotdammen og Torva som viktige steder for opplevelser og aktivitet
* Rælingen utvikles best ved å involvere innbyggere. Vi vil ta i bruk nye løsninger for innbyggermedvirkning

**Kapittel 4: Klima og natur - rammen rundt all politikk**

Klima- og naturkrisen er sammen med økende ulikhet og fattigdom vår tids største utfordring. Rælingen er en kommune der vi tar klima- og miljøutfordringen på alvor. Vi vil ha en rettferdig klimapolitikk som kutter utslipp og skaper jobber.

Vi må bygge godt, planlegge bra og ta kloke valg for å beskytte verdifull natur, matjord og artsmangfold. Vi vil prioritere sirkulær økonomi, ha en effektiv energibruk og bygge på en klimavennlig måte.

Det er både god miljøpolitikk og økonomisk politikk å prioritere vedlikehold og forlenge levetiden på bygg. Vi skal legge til rette for at alle i Rælingen kan bidra til å ta vare på naturen og til å kutte klimautslipp.

**Rælingen Arbeiderparti vil:**

* Sørge for at kommunens klimabudsjett og klimaregnskap brukes for å oppfylle konkrete mål om utslippskutt i tråd med Paris-avtalen
* Se drift og investeringer i et klimaperspektiv. Klimatiltak kan gi ekstra utgifter umiddelbart, men betydelige besparelser på sikt
* Benytte kommunens klima- og miljøfond til å gjennomføre prosjekter som gir klare klima- og miljøgevinster
* Sikre at grøntområder er lett tilgjengelige i hele kommunen, og ta vare på det grønne i utbyggingsområder
* Verne om viktige rekreasjonsområder og naturområder, tilrettelegge for fritidsbruk av naturen, samt sikre allemannsretten
* Legg til rette for god samhandling ved hogst slik at friluftsliv og skogbruk ivaretas best mulig
* Vekte klima- og miljøhensyn med minimum 30 prosent i offentlige anskaffelser og høyere der det er mulig og relevant
* Øke bruken av tre i bygg for å erstatte stål og betong
* Styrke utvikling av sirkulær økonomi ved blant annet å prioritere forlenget levetid, reparasjon og oppgradering av bygg, halvere matsvinn, samt legge til rette for gjenbruk og utlåns- og låneordninger
* Gjennomføre tiltak for å redusere avfallsmengden og spesielt redusere plastbruken, både i kommunale virksomheter og private husholdninger
* Styrke energieffektiviseringsarbeidet i nye og eksisterende kommunale bygg, og sammen med regionale og nasjonale myndigheter tilby energirådgivning til innbyggerne

## Kapittel 5: Næringsliv og et bærekraftig landbruk og skogbruk

Rælingen Arbeiderparti vil legge til rette for aktivitet og arbeidsplasser. Kommunen skal være en god samarbeidspartner for næringsliv og industri gjennom forutsigbare rammebetingelser.

Sentrumsutviklingen på Fjerdingby og den planlagte utviklingen på Løvenstad er de sterkeste driverne for nye arbeidsplasser og tilbud til innbyggerne. I tillegg har vi viktige bedrifter på næringsområder som Slynga og industriarbeidsplasser sør i kommunen. Rælingen har en regional rolle med å utvikle attraktive bo- og nærmiljøer. Til sammen skaper det en attraktiv kommune i en sterk region.

God forvaltning av jord og skog er viktig for fornuftig ressursutnyttelse. Vi vil bidra til at dette gjøres på en bærekraftig måte, slik at hensyn til både miljømessige, sosiale og økonomiske forhold ivaretas. Rælingen Arbeiderparti vil bevare matjord og støtte opp om landbruket i Rælingen for å bidra til økt matsikkerhet.

**Rælingen Arbeiderparti vil:**

* Skape flere arbeidsplasser og tilbud i Rælingen gjennom videre utvikling av Fjerdingby sentrum og Løvenstadutviklingen
* Benytte kommunens planmyndighet og offentlige anskaffelser for å bidra til det grønne skiftet, innovasjon og næringsutvikling
* Ha en aktiv politikk for å støtte opp om næringslivet i vår region og satse på flere arbeidsplasser og grønn omstilling
* Bidra til en god dialog med næringslivet i kommunen
* Bevare matjord og kulturlandskap for opprettholdelse av matproduksjon i Rælingen
* Ha et aktivt forhold til landbrukskontoret og utvikle samarbeidet mellom landbruket og kommunens barnehager og skoler
* Støtte opp om et aktivt og bærekraftig skogbruk i kommunen

**Kapittel 6: Et godt arbeidsliv – avgjørende for et godt tjenestetilbud**

Rælingen Arbeiderparti vil ha et trygt og rettferdig arbeidsliv for alle. Vi vil bygge videre på fortrinnene Rælingen kommune har som attraktiv arbeidsgiver med gode fagmiljøer og et tett samarbeid med de ansattes organisasjoner. Kommunen skal være en foretrukket arbeidsgiver i konkurransen om arbeidskraft i regionen.

Vi vil styrke det seriøse arbeidslivet gjennom trygge lønns- og arbeidsvilkår, og sørge for at flere kan jobbe heltid. Den gode praksisen med videreutdanning i kommunal regi skal videreføres. Kommunen skal via NAV og flyktningkontoret, og i samarbeid med vår arbeidsmarkedsbedrift Aktivum og andre arbeidsgivere, ha en aktiv politikk for å inkludere mennesker inn i arbeidslivet.

Vi vil bygge opp under regjeringens politikk for et seriøst og godt arbeidsliv for stolte fagarbeidere, lærlinger og faste ansettelser gjennom «Norgesmodellen for offentlige anbud».

**Rælingen Arbeiderparti vil:**

* At Rælingen skal ha lokalt vedtatte seriøsitetsregler med strenge krav og god kontroll som motvirker sosial dumping og arbeidslivskriminalitet
* Skape en heltidskultur ved at kommunen ansetter flere i hele, faste stillinger
* Jobbe for at Rælingen kommune skal være en konkurransedyktig arbeidsgiver med gode og attraktive fagmiljøer
* Styrke arbeidsplassen som læringsarena gjennom livslang læring med tilbud om faglig oppdatering, etter- og videreutdanning og mulighet for å ta fagbrev på jobb
* Jobbe for å forebygge sykefravær ved å være en foretrukket arbeidsgiver og ha en god seniorpolitikk
* Prioritere en god lærlingordning, ha flere praksisplasser for studenter og tilby sommerjobber for ungdom
* Styrke arbeidet for å gi flere mennesker med funksjonsnedsettelser mulighet til å få jobb, herunder også sommerjobber, lære-, og praksisplasser
* Følge opp tillitsreformen i offentlig sektor med økt grad av tillit til de ansattes faglige vurderinger og mindre vekt på rapportering og dokumentasjon
* Bygge videre på de gode resultatene fra NAV og flyktningkontoret med å hjelpe mennesker ut i utdanning, aktivitet og arbeid.
* Benytte digitalisering og innovasjon i egen virksomhet for å utvikle kommunens tjenester og utnytte de ansattes kompetanse

**Kapittel 7: Effektive tekniske tjenester og interkommunalt samarbeid**

Rælingen Arbeiderparti vil bidra til gode og effektive tjenester til innbyggerne og jobbe for å holde avgiftsnivået lavest mulig. Rælingen har lavere avgifter enn de fleste av kommunene i Norge og kvaliteten på de tekniske tjenestene til innbyggerne er jevnt over god. Vi vil jobbe for at investeringene i selskapene der Rælingen er en medeier er på et forsvarlig nivå.

Fellesskapet bør løse oppgavene fremfor å sette de på anbud som ofte gir økt byråkrati, ineffektivitet og usikkerhet rundt tjenestetilbudet. Ved brøytetjenester og andre tjenester med sesongmessige variasjoner, er en deling mellom offentlig og avtaler med private hensiktsmessig. Målet er at kommunen sammen med fylket skal sikre en høy kvalitet på vedlikehold av vei, brøyting og strøing.

**Rælingen Arbeiderparti vil:**

* Vedlikehold og renhold av kommunens eiendommer skal prioriteres for å sikre gode tjenester til innbyggerne og lang levetid for våre bygg og uteområder
* Vaktmestertjenester og renholdstjenester skal først og fremst løses i kommunal regi for å sikre godt, løpende vedlikehold. Andelen kommunalt ansatte i disse tjenestene skal økes i perioden
* Investeringer og drift av interkommunale selskaper skal være godt forankret i eierkommunen for å sikre at disse er tilpasset innbyggernes behov og økonomi
* Fellesskapet bør ha regi for å sikre effektive og trygge tjenester innen renovasjon, vann og avløp, brann, krisesenter og andre tjenester som løses gjennom interkommunalt samarbeid
* Kommunens kommunikasjonskanaler til innbyggerne skal være forståelige og inneholde lett tilgjengelig informasjon

**Kapittel 8: Gode boliger og stabile bomiljøer**

Bolig er noe av det viktigste for folks velferd. Den norske boligmodellen bygger på at folk skal kjøpe og eie egen bolig. Rælingen Arbeiderparti vil føre en politikk som gir bomiljøer vi er stolte av, sikrer miljøvennlige bygg og boliger med god kvalitet. Vi ønsker boligutbygging som står seg for fremtida, og som gir Rælingen gode bomiljøer.  
  
Rælingen er en attraktiv kommune, og boligprisene i vårt område er høye. Vi vil bidra til å dempe prisveksten gjennom å regulere for flere boliger til mennesker i alle livsfaser. Jevn befolkningsvekst er grunnlaget for utvikling av tjenestetilbudet og for nye investeringer som nytt helsehus på Fjerdingby, bedre skolekapasitet i Rud krets og ny svømmehall på Sandbekken.  
  
Stabile bomiljøer med gode kvaliteter skal være gjeldende politikk i Rælingen. Boligene skal være utformet slik at innbyggere kan bo i boligen sin gjennom ulike livsfaser. Vi vil motvirke spekulanter i boligmarkedet, noe som gir negative konsekvenser i form av gjennomtrekk og lite stabile boligområder. Kommunen skal utføre et aktivt tilsyn for å motvirke et useriøst utleiemarked.  
  
**Rælingen Arbeiderparti vil:**

* Sørge for boliger med god universell utforming og en størrelse og standard som sikrer stabile bomiljøer. Vi vil opprettholde kravet om at nye leiligheter skal være minst 45 m2
* Gjennom gode reguleringsplaner legge til rette for boliger for mennesker i alle livsfaser. Utviklingen på Fjerdingby og Løvenstad skal ta hensyn til boligbehov for eldre
* Sørge for god kvalitet i bygg gjennom tydelige krav til estetikk og arkitektoniske kvaliteter
* Legge til rette for boliger nært kollektivtilbud og vektlegge grønne kvaliteter i uteområdene i boligområdene
* Bidra til fleksible energiløsninger i bygg slik at fremtidens energiløsninger kan benyttes etter hvert som utviklingen skrider frem.
* Komme i gang med ny boligutvikling på Løvenstad som grunnlag for satsing på skole, idrett og utvidet servicetilbud i denne delen av kommunen.
* Sikre at kommunale boliger til innbyggere med behov for bolighjelp tilpasses godt til ulike brukeres behov
* Prioritere leie til eie i det boligsosiale arbeidet, som kan hjelpe flere til å få sin egen bolig

**Kapittel 9: Trygg og effektiv transport**

Befolkningsveksten og økning i antall arbeidsplasser i regionen gir trafikkutfordringer som må løses. Det trengs et godt samarbeid med fylkeskommunen og staten for å få et fremtidsrettet transportsystem med gode gang- og sykkelveier, veier og et kollektivtrafikktilbud tilpasset veksten. Kommunen er i 2021 sertifisert på nytt som trafikksikker kommune. Vi vil sammen med fylkeskommunen fortsatt prioritere trygge forbindelseslinjer og trygge skoleveier.

Vi er avhengige av å ha et effektivt kollektivtilbud. Vi vil sammen med Ruter og fylkeskommunen arbeide for et busstilbud som gir effektiv reisetid til og fra jobb, og som binder hele kommunen bedre sammen. Vi ønsker at det etableres direktebusslinje mellom Fjerdingby og Blystadlia

Fulle tog og utfordringer i togtilbudet gjør at busstilbudet må styrkes. Det må etableres bussterminal i forbindelse med utviklingen av Løvenstad for å sikre bedre fasiliteter for reisende og en smidigere overgang mellom ulike rutetilbud. Vi ønsker at bussholdeplassen i Blystadlia oppgraderes. Vi vil jobbe for gjenopprettelse av direktebuss til Oslo fra Fjerdingby.

**Rælingen Arbeiderparti vil:**

* Sikre trygge skoleveier og bidra til at kommunen fortsatt er sertifisert som trafikksikker kommune
* Tilrettelegge for trygg og grønn mobilitet slik at veksten i transport kan tas med kollektivtrafikk, sykkel og gange
* Øve press på fylkeskommunen for bedre løsninger på Nedre Rælingsveg og vurdere om det kan anlegges flere innfartsparkeringsplasser
* Støtte prosjekter som vil hjelpe bussene raskere fram i rushtiden
* Jobbe for å gjenopprette direktebusser fra Rælingen til Oslo
* Vi vil gjøre det mer attraktivt å sykle i kommunen – sørge for høy kvalitet på sykkelveinettet, samt gode og trygge sykkelparkeringer
* Jobbe for å etablere gangbro til Lillestrøm